31986R2889
L 267/13
JURNALUL OFÍCIAL AL UNIUNII EUROPENE
REGULAMENTUL (CEE) NR. 2889/86 AL COMISIEI
din 18 septembrie 1986
de modificare a Regulamentului (CEE) nr. 3143/85 privind vânzarea cu preț redus a untului de intervenție destinat consumului direct sub formă de unt concentrat
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 804/68 al Consiliului din 27 iunie 1968 privind organizarea comună a pieței în sectorul laptelui și produselor lactate (1), modificat ultima dată de Regulamentul (CEE) nr. 1335/86 (2), în special articolul 6 alineatul (7),
întrucât Regulamentul (CEE) nr. 3143/85 (3) al Comisiei, modificat ultima dată de Regulamentul (CEE) nr. 1741/86 (4), a instituit un sistem de vânzare la preț redus a untului de intervenție destinat consumului direct sub formă de unt concentrat;
întrucât, în articolul 4 alineatul (4) din Regulamentul (CEE) nr. 3143/85, se stabilește termenul pentru transformarea untului în unt concentrat și pentru ambalarea sa; întrucât Regulamentul (CEE) nr. 1325/86 (5) a prevăzut o derogare de la termenul stabilit, pentru contractele încheiate înainte de 1 mai 1986, ținând seama de faptul că evoluția defavorabilă a vânzărilor de unt concentrat nu permite producătorilor să respecte termenul stabilit fără a se expune la riscuri comerciale considerabile legate de termenul de valabilitate indicat pe ambalajul untului concentrat în temeiul dispozițiilor naționale; întrucât campania publicitară lansată de curând pentru promovarea acestui produs va da rezultate numai după un anumit timp; întrucât se impune, prin urmare, prelungirea suplimentară a termenului pentru contractele încheiate înainte de 1 mai 1986, pentru ca producătorii să poată beneficia de această promovare;
întrucât măsurile prevăzute în prezentul regulament sunt conforme cu avizul Comitetului de gestionare a laptelui și produselor lactate,
ADOPTĂ PREZENTUL REGULAMENT:
Articolul 1
În articolul 4 alineatul (4) al doilea paragraf din Regulamentul (CEE) nr. 3143/85 data de „1 septembrie 1986” se înlocuiește cu data de „1 noiembrie 1986”.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 septembrie 1986.